Predkladacia    správa

Návrh zákona, ktorým sa mení a dopĺňa zákon č. 175/1999 Z.z. o niektorých opatreniach týkajúcich sa prípravy významných investícií a o doplnení niektorých zákonov v znení neskorších predpisov (ďalej len „návrh zákona“) predkladá do legislatívneho procesu Ministerstvo hospodárstva Slovenskej republiky ako iniciatívny materiál.

	Návrh zákona predstavuje zmenu alebo doplnenie dvoch zákonov. Vo vzťahu k zákonu č. 175/1999 Z.z. o niektorých opatreniach týkajúcich sa prípravy významných investícií a o doplnení niektorých zákonov v znení neskorších predpisov predstavuje zmenu v zmysle úpravy definície významnej investície.
 
	Návrh zákona tiež reaguje na skutočnosť, že Národná rada SR prerokovala a schválila dňa 9. septembra 2004 novelu zákona č. 193/2001 Z. z. o podpore na zriadenie priemyselných parkov a o doplnení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov v znení neskorších predpisov, uverejnenú pod číslom 542/2004 Z. z.. Prijatím niektorých pozmeňujúcich návrhov v druhom čítaní sa stali tieto ustanovenia zákona nevykonateľné. Ministerstvo hospodárstva SR sa stotožňuje s touto úpravou a vychádza z nej, len ju navrhuje zmeniť tak, aby sa stala vykonateľnou. 

	Návrh zákona obsahoval aj návrh novely stavebného zákona, ktorou chcelo Ministerstvo hospodárstva SR riešiť otázku verejného záujmu pri významných investíciách vo vzťahu k vyvlastňovaciemu konaniu podľa § 108 stavebného zákona. S ohľadom na uznesenie vlády SR č. 260/2005 sa tento návrh Ministerstva hospodárstva SR stal neaktuálnym. Podľa uznesenia vlády SR č. 260/2005 k analýze možnosti úpravy vyvlastňovacieho konania v prípadoch uskutočňovania stavieb, ktoré sú významnou investíciou bola ministrovi výstavby a regionálneho rozvoja SR uložená povinnosť vypracovať a predložiť na rokovanie vlády SR návrh na zmenu zákonov tak, ako to vyplýva zo schválenej analýzy v znení alternatívy I. Predložením a schválením týchto noviel zákonov by sa zefektívnil proces vyvlastňovania pre významné investície, čo bolo aj pôvodným zámerom Ministerstva hospodárstva SR. Z tohto dôvodu bol pôvodný čl. III predloženého návrhu zákona vypustený.

	Návrh zákona sa na rokovanie vlády SR predkladá bez rozporov. Návrh zákona bol prerokovaný v Legislatívnej rade vlády SR dňa 14. decembra 2004.

	Návrh zákona nebude mať dopad na verejné financie, na zamestnanosť a ani na životné prostredie.

	Na návrh zákona sa nevzťahuje obmedzenie prístupu k informáciám.